கல்வியின் நோக்கம் நடத்தை மாற்றத்தை ஏற்படுத்துவது, ஒரு குழந்தை சில ஆண்டுகள் கல்வி கற்கிறது என்றால் தொடர்ந்து அக்குழந்தையின் நடத்தையில் மாற்றம் இருக்க வேண்டும். மனித வாழ்க்கையில் நடத்தை மாற்றம் ஏற்படுவது இயல்புதானே எனும் கேள்வி இங்கே எழுகிறது. ஏனென்றால் மனிதன் நாள்தோறும் கற்றுக் கொள்கிறான். முற்காலத்தில் பள்ளிக்கூடம் எனும் அமைப்பு ஏற்படாத நிலையில் மனிதன் அன்றாட வாழ்விலிருந்து பிற மனிதர்களுடன் எப்படிப் பழக வேண்டும். தன்னைச் சுற்றியுள்ள இயற்கை வளங்களை அழிக்காமல் எவ்வாறு செய்ய வேண்டும் என்றெல்லாமல் கற்றுக் கொண்டான். காலப்போக்கில் கல்விக்கூடம் எனும் அமைப்பு தோன்றியது. அதாவது புதிய கண்டுபிடிப்புகளால் உருவான புத்துலகுக்கு ஈடுகொடுக்கக்கூடிய வகையில் மனிதர்களை மாற்றவே கல்விக்கூடம் பிறந்தது. நாளடைவில் எல்லோருக்கும் கல்வி எனும் சிந்தனை பிறந்து தொழிற்கல்வி பொதுக்கல்வி ஆனது.